Dimapa habar kakawanan? Musim panghujan nang kaya damini ni musti lagi musim-musimnya buah di banua. Sudahnya samalam tu parasa ulun ada musim kasturi, limbah itu musim tiwadak nang kulitnya rami diolah orang jadi mandai. Nah wayahini ne lawan jua buah nang disambati orang jadi raja buah jah. Ya, kada lain lagi pang nang ulun bahas ni adalah buah durian.
Samalam rami banar ada festival makan buah durian di Kiram Park nang diadakan olehnya Paman Birin, Gubernur Kalimantan Selatan. Ujar habar nang ulun dangar ni nah, jumlah buah durian nang handak dibalah tu sampai 43.000 bigi!
Baluman lagi ditambahi lawan buah asli Kalimantan Selatan lainnya nang kaya kita kita tahu tuh sudah, musti maulah hancuy liyuy. Umaa heh kadalah kacar banar mandangar pian? Kada hiran pang lamun mandangar habartu jalanan jadi hibak banar lawannya antusiasme urang banua hagan makan durian gratis baimbaian.
Limpat raminya tuh lah, ujar habar kawan nang handak umpat tu jalanan bilang liwar macitnya! Habisam jar babulik inya ka rumah marga takutan kalandungan bulik mun tajanaki kaya apa macit di jalan teh.
Limbah mandangar habar tu, pas banar tabuka hape ulun mambaca jua di barita mun ada nang sawat baluka-luka marga kana kulit durian pas barabut di Kiram tu tadi. Laluai ulun tapikirakan, acara nang kaya ini ni koordinirnya dasar harus liwar bagus anggaran masyarakat sanang lawan salamat.
Pamarintah sudah baik mangganang kita inggannya kawa baramian manikmati buah yang nyaman-nyaman, kita jua harus babisa-bisa manjaga diri, iya kada?
Ulun? Uma ulun gin handak banar tulak. Apalagi mamakan durian gratis, parasa ulun mau haja hantup tarus amun disurungi garatis. Tapi mun mangganang lagi pas mambaca di berita tadi ada nang sawat baluka-luka, sampai ada jua kasus nang tapisah anak lawan kuitan saking hibaknya, ulun jadi bapikir ae ba asa. Jangan sampai muntung haja nang nyaman, awak sakit.
Mudahan ada pulang tahun kaina lah, nyaman kita kawa tulak. Patahu duriannya babanyak! (maharap banar acil hahaha). Kayapa buhan pian handak juakah tulak tahun kaina? Beimbai kita.
Wassalamualaikum warahmatullahi wabarakatuh.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn